Jelaskan Anime dari Black Clover dalam bahasa melayu

Sebuah Animasi Video Asli (OVA) dihasilkan oleh Xebec Zwei yang berdasarkan pada siri ini telah ditayangkan pada Jump Festa 2016 bermula 27 November hingga 18 Disember 2016. Ia digabungkan dengan jilid ke-11 manga tersebut, yang dikeluarkan pada 2 Mei 2017. OVA kedua telah ditayangkan pada Jump Festa 2018. Ia kemudiannya dikeluarkan dalam bentuk DVD sekali dengan My Hero Academia dan Food Wars!: Shokugeki no Soma yang digabungkan dengan jilid-jilid akan datang untuk manga-manga tersebut, yang mana ia telah diumumkan di acara Jump Special Anime Festa.

Di acara Jump Festa Black Clover pada 18 Disember 2016, sebuah adaptasi siri televisyen anime oleh Pierrot telah diumumkan. Ia diarahkan oleh Tatsuya Yoshihara, dengan Kazuyuki Fudeyasu menulis skrip, Itsuko Takeda melakukan reka bentuk watak, dan Minako Seki menggubah muzik. Siri ini ditayangkan bermula 3 Oktober 2017 sehingga 30 Mac 2021, dengan dua musim pertama masing-masing terdiri daripada 51 episod. Musim ketiga ditayangkan bermula 1 Oktober 2019. Anime ini telah ditayangkan secara berterusan tanpa apa-apa gangguan besar sehingga hujung April 2020, apabila ia diumumkan bahawa episod-episod yang akan datang akan ditangguhkan disebabkan kelewatan produksi studio berpunca dari pandemik COVID-19. Tayangan dan pengedaran episod 133 ke atas telah ditangguhkan dan bagi menggantikan tempatnya, episod pertama siri ini telah ditayangkan semula pada 5 Mei 2020. Siri ini bersambung semula pada 7 Julai 2020. Pada Februari 2021, ia telah diumumkan bahawa Black Clover akan tamatkan tayangan pada episod 170 pada 30 Mac 2021, yang akan diikuti dengan sebuah "pengumuman penting".

Crunchyroll menayangkan siri ini, manakala Funimation menghasilkan alih suara dalam bahasa Inggeris sebagai sebahagian daripada program Simuldub ketika ia bersiaran. Blok pengaturcaraan Toonami yang merupakan milik Adult Swim menayangkan dub Inggeris bermula 2 Disember 2017. Sony Pictures UK dan Funimation mengeluarkan bahagian pertama siri pertama dalam bentuk video rumah di United Kingdom dan Ireland, dengan bahagian-bahagian seterusnya dikeluarkan oleh Manga Entertainment. Universal Sony mengelaskan bahagian pertama siri ini untuk dikeluarkan di Australia dan New Zealand, bagi pihak Funimation, dengan Madman Entertainment mengeluarkan bahagian-bahagian yang seterusnya.

Musim pertama telah tersedia di Netflix Malaysia bermula 1 Julai 2020, manakala musim kedua dan ketiga mula tersedia bermula 23 Februari 2021. Netflix Malaysia mengeluarkan siri ini dalam audio bahasa Jepun manakala sarikata yang tersedia adalah dalam bahasa Inggeris, bahasa Melayu, bahasa Cina Ringkas dan bahasa Cina Tradisional. Black Clover juga tersedia di iQIYI Malaysia bermula episod 154 sehingga yang terkini yang mana sarikata tersedia dalam bahasa Inggeris, bahasa Melayu, bahasa Cina Ringkas, bahasa Cina Tradisional, bahasa Thai, bahasa Vietnam dan bahasa Indonesia. Episod baharu di iQIYI Malaysia dikeluarkan setiap hari Selasa pada pukul 6.30 petang.

Animasi internet original pendek bertajuk , dihasilkan oleh DLE dan diarahkan oleh Tsukasa Nishiyama, mula ditayangkan di dTV pada 1 Julai 2019. Lagu tema pembukaan animasi pendek tersebut adalah "POSSIBLE" oleh Gakuto Kajiwara dan Nobunaga Shimazaki, di bawah nama "Clover×Clover". Crunchyroll membuat animasi pendek ini tersedia di peringkat antarabangsa pada 31 Disember 2019.